钦定古今图书集成/明伦汇编/官常典/第462卷 > 刘荣祖
## 钦定古今图书集成/明伦汇编/官常典/第462卷 > 刘荣祖

按《宋书刘怀慎传》，“怀慎庶长子荣祖，少好骑射，为武
帝所知。及卢循攻逼，时贼乘小舰入淮拔栅，武帝宣
令三军不得辄射贼。荣祖不胜愤怒，冒禁射之，所中
应弦而倒，帝益奇焉。以战功参太尉军事，从讨司马
休之、彭城内史。徐逵之败没，诸将意沮，荣祖请战愈
厉，高祖乃解所著铠以授之。荣祖率所领陷阵，身被”
数创，会贼破走，加振威将军。寻参世子征卤军事，领
遂成令。高祖北伐，转镇西中兵参军、宁远将军。水军
入河，与朱超石大破北魏于半城，又攻刘度垒，克之。
高祖大飨战士，谓荣祖曰：“卿以寡克众，攻无坚城，虽
古名将，何以过此。”转为太尉中兵参军，加建威将军。
既破长安，姚泓女婿徐众率其馀众连营叛走，荣祖
与檀道济等攻营破之，斩首擒馘，不可称计。十四年，
除彭城内史，又补相国参军。其年，遣荣祖还都，为世
子中兵参军。永初元年，除越骑校尉，寻转右军将军。
北魏南寇，司州刺史毛德祖陷没，荣祖时居父艰，起
为辅国将军。追论半城之功，赐爵都乡侯。荣祖为人
轻财贵义，善抚将士，然性偏险褊隘，颇失士君子之
心。领军将军谢晦深接待之，废立之际，要荣祖固辞，
获免。及晦出镇荆楚，欲请为南蛮校尉，荣祖又固止
之。其年冬，卒。